
У В О Д

У периоду између 2005. и 2009. године, у Републици Србији дошло је до значајне реформе прописа којима је регулисано поступање према домаћим животињама и кућним љубимцима. Пре наведене реформе, напуштене и изгубљене животиње су посматране као изразито непожељна појава против које друштво има право да примењује нехумана средства како би је се ослободило. Тако је чланом 11.  некадашњег Закона о здравственој заштити животиња[footnoteRef:1] било предвиђено да је скупштина општине, односно града дужна да обезбеди организовано сакупљање и нешкодљиво уклањање животињских лешева и предузима мере за хватање и уништавање паса и мачака луталица, преко хигијеничарске службе, савременим методама и на хуман начин. Без обзира на томе што инсистира на хуманости и примени савремених метода, закон је изричито остављао могућност јединицама локалне самоуправе да посегну за лишавањем живота напуштених и изгубљених паса и мачака луталица, уколико процене да је таква мера потребна. Идеја о томе да друштво има обавезу да се стара и брине о овим животињама, премда није негирана, није ни активно заступана у законским решењима.  [1:  "Сл. гласник РС", бр. 37/91, 50/92, 33/93, 52/93, 53/93, 67/93, 48/94, 53/95, 52/96, 25/2000, 91/2005 - др. закон и 101/2005 - др. закон] 

Поменута реформа прописа прави озбиљан заокрет када је о овој увек осетљивој теми реч. Преовладале су идеје о дужности старања за добробит животиња и заштити животиња од злостављања, које се не односе само на домаће животиње и кућне љубимце, већ и на напуштене и изгубљене животиње и, уопште, на све животиње које могу да осете бол, патњу, страх и стрес. Решавање проблема паса и мачака луталица путем њиховог успављивања више није било дозвољено поступање. Јединице локалне самоуправе су сада добиле обавезу да се старају о здрављу и добробити животиња које су ухваћене на њиховој територији. Ово је повлачило и обавезу јединица локалне самоуправе да обезбеде одговарајуће објекте за њихов смештај, као и објекте за одлагање остатака угинулих животиња.  
 У наведеном периоду донети су нови Закон о ветеринарству[footnoteRef:2] и Закон о добробити животиња[footnoteRef:3], чијим одредбама је у овој области утврђен низ нових обавеза за јединице локалне самоуправе и чије испуњавање је захтевало од њих не само заокрет у дотадашњој пракси у поступању према домаћим животињама и кућним љубимцима, већ и озбиљне финансијске издатке. У том смислу, посебно је потребно издвојити следеће одредбе наведених прописа: [2:  "Сл. гласник РС", бр. 91/2005, 30/2010 и 93/2012]  [3:  "Сл. гласник РС", бр. 41/2009] 

· Члан 54. став 1. Закона о добробити животиња којим је предвиђено да су органи јединица локалне самоуправе дужни да израде и спроводе програм контроле и смањења популације напуштених паса и мачака према специфичностима средине;
· Члан 46. став 1. Закона о ветеринарству којим је предвиђено да је локална самоуправа дужна да на својој територији организује зоохигијенску службу која обавља послове: хватања и збрињавања напуштених животиње у прихватилишта за животиње; нешкодљивог уклањања лешева животиња са јавних површина и објеката за узгој, држање, дресуру, излагање, одржавање такмичења или промет животиња; транспорта или организовања транспорта лешева животиња са јавних површина и објеката до објекта за сакупљање, прераду или уништавање отпада животињског порекла на начин који не представља ризик по друге животиње, људе или животну средину;
· Члан 46. став 2. Закона о ветеринарству којим је предвиђено да је за обављање послова нешкодљивог уклањања лешеве животиња локална самоуправа дужна да има изграђен објекат за сакупљање лешева животиња;
· Члан 66. став 1. Закона о добробити животиња којим је прописано да је орган јединице локалне самоуправе дужан да обезбеди прихватилиште ако на својој територији има напуштених животиња;
· Члан 66. став 2. Закона о добробити животиња којим је предвиђено да је орган јединице локалне самоуправе дужан да обезбеди прикупљање, превоз и збрињавање напуштених и изгубљених животиња, као и да им пружи помоћ, бригу и смештај у прихватилиште у складу са овим законом.
Од 2015. године, Заштитнику грађана су учестало почеле да пристижу притужбе незадовољних грађана у којима се указује на повреде цитираних обавеза локалних самоуправа. Законска основа за поступање Заштитника грађана по овим притужбама налази се у члану 17. став 1. Закона о Заштитнику грађана[footnoteRef:4], који предвиђа да је Заштитник грађана овлашћен да контролише поштовање права грађана, утврђује повреде учињене актима, радњама или нечињењем органа управе, ако се ради о повреди републичких закона, других прописа и општих аката. Закон о добробити животиња, Закон о ветеринарству и прописи донети на основу ова два закона су републички прописи, тако да је формални услов за поступање који се тиче врсте прописа чија је повреда извршена испуњен. Разлог доношења наведених законских норми, с друге стране, није био само да се обезбеди адекватно старање и брига о животињама, иако то јесте њихов примарни циљ. Њиховом доследном применом, међутим, остварује се и право грађана на безбедност и заштиту од ширења заразних болести, што већ представља домен Заштитника грађана и пружа овом органу могућност да својим поступањем утиче на надлежне органе да се придржавају законом прописаних правила.  [4:  "Сл. гласник РС", бр. 79/2005 и 54/2007] 

 Након што је спроведено једанаест поступака у којима је утврђена тачност навода из притужби, односно да пријављене неправилности у раду локалних самоуправа заиста постоје, Заштитник грађана је крајем 2017. године одлучио да спроведе анкету међу јединицама локалне самоуправе у Републици Србији са циљем утврђивања у коликој мери је на локалном нивоу присутан проблем с применом одредби Закона о ветеринарству и Закона о добробити животиња, шта су узроци таквог стања и на који начин треба даље деловати у циљу решавања уочених проблема. Анкетом која је достављена свим јединицама локалне самоуправе[footnoteRef:5] затражени су одговори на наредна питања: [5:  Заштитнику грађана је попуњену анкету доставило назад 118 локалних самоуправа, док 27 јединица локалне самоуправе није испунило своју обавезу сарадње са Заштитником грађана. ] 

· Да ли је и када јединица локалне самоуправе донела програм контроле и смањења популације напуштених паса и мачака?
· Уколико јединица локалне самоуправе није донела наведени програм, који су разлози утицали на то?
· Да ли има других чињеница од важности за доношење и спровођење програма контроле и смањења популације напуштених паса и мачака које треба навести?
· Да ли је на територији јединице локалне самоуправе организована зоохигијенска служба, односно уколико није, из којих разлога није организована зоохигијенска служба?
· Уколико је јединица локалне самоуправе оформила зоохигијенску службу, колико запослених обавља послове зоохигијене?
· Да ли је и када јединица локалне самоуправе изградила објекат за сакупљање лешева животиња?
· Уколико јединица локалне самоуправе није обезбедила објекат за сакупљање лешева животиња, који су разлози утицали на то?
· На који начин је решено питање сакупљања остатака угинулих животиња?
· Да ли је јединица локалне самоуправе у периоду од 2005. године до 2017. године поверавала обављање послова зоохигијене другим организацијама регистрованим за обављање ове делатности (предузетницима, привредним друштвима, јавним предузећима из других општина и слично)?
· Колики је износ средстава јединица локалне самоуправе у наведеном периоду утрошила на организовање послова зоохигијене, односно хватања паса луталица и других напуштених и изгубљених животиња и њихов смештај у прихватилишта за животиње?
· Колики је износ средстава јединица локалне самоуправе у наведеном периоду утрошила на плаћање накнаде претрпљене штете лицима која су претрпела телесне повреде узроковане нападом напуштених и изгубљених животиња?
· Да ли има других чињеница од важности за организовање послова зоохигијене у јединици локалне самоуправе? 
· Да ли на територији јединице локалне самоуправе постоји регистровано прихватилиште за напуштене животиње, односно уколико не постоји, да ли јединица локалне самоуправе предузима мере у циљу изградње прихватилишта за напуштене животиње?
· Да ли нека од суседних јединица локалне самоуправе има прихватилиште за напуштене животиње на својој територији?
· Где се збрињавају напуштене и изгубљене животиње ухваћене на територији јединице локалне самоуправе?
· Из којих разлога јединица локалне самоуправе не смешта ухваћене животиње у прихватилиште за животиње регистровано на њеној територији?
· Да ли има других чињеница од важности за испуњење обавезе јединице локалне самоуправе да обезбеди прихватилиште ако на својој територији има напуштених и изгубљених животиња?



ПРОГРАМ КОНТРОЛЕ И СМАЊЕЊА ПОПУЛАЦИЈЕ НАПУШТЕНИХ ПАСА И МАЧАКА

Програм контроле и смањења популације напуштених паса и мачака је плански документ чије доношење је обавеза сваке јединице локалне самоуправе и који треба да садржи анализу стања у овој области на територији те јединице локалне самоуправе, организацију служби које ће бити обавезне да раде на решавању проблема напуштених и изгубљених животиња, списак активности које ће те службе спроводити и дугорочне планове и програме за решавање овог проблема. Суштински, програм контроле и смањења популације напуштених паса и мачака је полазна основа за све активности на овом пољу у на краткорочном и дугорочном плану у јединици локалне самоуправе и од тога колико је озбиљно и систематично јединица локалне самоуправе приступила његовом доношењу зависиће умногоме и успех у будућем раду усмереном на контролу популације напуштених животиња и њено смањење. 
Резултати анкете показују да је обавеза коју је највећи број јединица локалне самоуправе у међувремену испунио она која се односи на доношење програма контроле и смањења популације напуштених паса и мачака. Од 118 јединица локалне самоуправе, њих 80 је донело наведени програм, док је 38 локалних самоуправа пропустило да то учини. Међутим, уз чињеницу да трећина локалних самоуправа није извршила законску обавезу доношења програма, што није занемарљив број, на податак о броју донетих програма бацају сенку подаци добијени анализом одговора на постављено питање о години када су локалне самоуправе први пут извршиле своју обавезу из члана 54. закона о добробити животиња.

Табела која показује број донетих програма контроле и смањења популације напуштених паса и мачака по години почев од 2009. године
	2009
	2010
	2011
	2012
	2013
	2014
	2015
	2016
	2017

	1
	9
	9
	5
	7
	6
	11
	7
	25




Као што се може приметити, од 118 анкетираних јединица локалне самоуправе, само 37 је извршило своју законску обавезу у првих шест година важења Закона о добробити животиња, односно у периоду од 2009. до 2014. године. Више од половине програма, укупно 43, донето је у последње три године важења закона, од чега чак 25 тек у 2017. години. То је, такође, период током којег је Заштитник грађана почео да контролише да ли локалне самоуправе испуњавају ову обавезу по притужбама грађана. Када се наведено узме у обзир, јасно је да је већи део јединица локалне самоуправе озбиљно каснио или још увек касни са доношењем планског акта који су биле обавезне да донесу још 2009. године.


Као разлози за недоношење програма најчешће се спомињу:
- финансијски, технички и кадровски проблеми; 
- недостатак финансијских средстава за спровођење таквог програма; 
- недовољан број запослених задужених за рад на његовој изради; 
- незнатан број напуштених паса и мачака; 
- да програм није донет јер не постоји зоохигијенска служба која би га спроводила; 
- да програм није донет јер је јединица локалне самоуправе формирала ЈКП које је преузело обављање послова зоохигијене[footnoteRef:6];  [6:  Чињеница да су јединице локалне самоуправе овде истицале супротне аргументе - односно да не постоји јавно предузеће које би спроводило програм и да већ постоји јавно предузеће које обавља послове зоохигијене - као разлоге због којих програм контроле и смањења популације напуштених паса и мачака није израђен, показује да се локалне самоуправе још увек нису привикле на нови концепт старања о животињама који је уведен Законом о добробити животиња и обавезе које су им истим додељене, као  и да их не разумеју у потпуности. ] 

- недостатак стручне помоћи и подршке и др. 
Неке јединице локалне самоуправе су чак као разлог за недоношење програма једноставно навеле пропуст општинских органа и чињеницу да нису биле упознате са овом обавезом.
Ниједан од наведених разлога, осим можда донекле када је у питању чињеница да је на територији јединице локалне самоуправе присутан незнатан број напуштених паса и мачака, не оправдава недоношење програма. Недостатак финансијских средстава се краткорочно може сматрати фактором због кога је било немогуће испунити ову обавезу, али подсећамо да је обавеза доношења програма за локалне самоуправе наступила још 2009. године, тако је потпуно неприхватљив аргумент да у року од готово десет године исте нису биле у могућности да обезбеде финансијска средства за испуњење своје законске обавезе. Исто важи када је у питању позивање на кадровске и техничке проблема. Непостојање зоохигијенске службе која би спроводила није оправдање за његово недоношење јер, најпре, један од разлога због ког се доноси програм и јесте организовање зоохигијенске службе, а затим, организовање зоохигијенске службе за потребе јединице локалне самоуправе је законска обавеза сваке јединице локалне самоуправе. Такође, чињеница да је јединица локалне самоуправе организовала зоохигијенску службу која обавља делатност зоохигијене не значи да због тога локална самоуправа више није у обавези да донесе програм. Недостатак стручне помоћи и подршке се може сматрати озбиљним проблемом, али исто тако и проблемом који је морао бити решен у толико дугом временском периоду.



ПРЕПОРУКЕ ЗАШТИТНИКА ГРАЂАНА

Јединице локалне самоуправе које нису испуниле обавезу доношења програма контроле и смањења популације напуштених паса и мачака обавезне су да у најкраћем року исти донесу.
Министарство пољопривреде, шумарства и водопривреде – Управа за ветерину извршиће надзор над радом јединица локалне самоуправе у погледу извршавања обавезе доношења програма контроле и смањења популације напуштених паса и мачака, и када утврди  да је потребно наложити предузимање одговарајућих мера.
Министарство пољопривреде, шумарства и водопривреде – Управа за ветерину ће тамо где је потребно пружити стручну помоћ и подршку јединицама локалне самоуправе приликом извршавања обавезе доношења програма.
Министарство пољопривреде, шумарства и водопривреде ће размотрити предлагање измена законских прописа којим би се повисили износи новчаних казни за одговорна лица у јединицама локалне самоуправе због неизвршавања ове обавезе и изрицање и наплата тих казни учинили бржим и ефикаснијим.


















ЗООХИГИЈЕНСКА СЛУЖБА

Зоохигијенска служба, коју су јединице локалне самоуправе дужне да организују сходно одредбама Закона о ветеринарству, представља пандан хигијеничарској службе из претходно важећег Закона о здравственој заштити животиња. Већина обавеза које су додељене овим службама се подударају: сакупљање животињских лешева и остатака, њихово нешкодљиво уклањање, хватање напуштених и изгубљених паса и мачака. Кључна разлика састоји се, међутим, у поступању према ухваћеним животињама, које се сходно законским одредбама очекује од наведених служби. Као што смо већ помињали, док се од хигијеничарских служби тражило да се побрину за уништавање паса и мачака луталица, од зоохигијенских служби се захтева да организују збрињавање напуштених животиња у прихватилиштима за животиње. Код једних је нагласак на елиминисању непожељних јединки, код других на смештају и старању о њима. 
У погледу обавезе организовања зоохигијенске службе, сходно достављеним подацима, она је организована на територији 49 јединица локалне самоуправе, док је није организовало 68 јединица локалне самоуправе. Додатно забрињава чињеница да и тамо где је зоохигијенска служба организована, она најчешће броји од 1 до 6 запослених којима нису обезбеђени услови да самостално и ефикасно обављају послове које би по закону требало да обавља ова организација. Само седам локалних самоуправа има двоцифрен број запослених у својим службама зоохигијене[footnoteRef:7]. Приметна је тенденција да јединице локалне самоуправе које имају формирану зоохигијенску службу користе услуге предузетника или јавног предузећа са територије друге локалне самоуправе ради обављања послова који су у надлежности зоохигијенске службе.  Таква пракса је, према овом истраживању, забележена у 10 локалних самоуправа [7:  Индикативно, те јединице локалне самоуправе су заправо већи градови: Београд, Чачак, Нови Сад, Панчево, Смедерево, Суботица и Вршац.] 

Разлози због којих су јединице локалне самоуправе пропустиле да формирају зоохигијенску службу су: 
· недостатак финансијских средстава; 
· забрана запошљавања, односно пријема нових радника;
·  послови се већ обављају на основу закључених уговора о ангажовању правних лица чије седиште није на територији јединице локалне самоуправе; 
· високо постављени стандарди за оснивање ове службе у смислу кадровских, техничких и финансијских захтева; 
· недостатак кадровских капацитета; 
· очекивање да локална ветеринарска станица преузме на себе обављање тих послова; 
· занемарљив број напуштених и изгубљених животиња; 
· није обезбеђена адекватна локација;
·  економска неисплативост. 
У једној јединици локалне самоуправе је рад зоохигијенске службе својим решењем забранила републичка ветеринарска инспекција.
Као и у случају програма контроле и смањења популације напуштених паса и мачака, разлози који се тичу недостатка финансијских средстава, кадровских и техничких капацитета не могу се сматрати оправданим с обзиром на протек времена од момента када је за јединице локалне самоуправе настала обавеза формирања зоохигијенске службе. И забрана пријема нових радника која се односи на јавне службе ступила је на снагу значајно касније. За очекивање да локална ветеринарска станица преузме на себе обављање тих послова не постоји никакво упориште у законским прописима који уређују ову материју. Занемарљив број напуштених и изгубљених животиња није оправдање јер: 1) организовање зоохигијенске службе је законска обавеза; 2) зоохигијенска служба је, као што смо видели, обавезна да се бави и другим пословима осим хватањем и смештањем у прихватилиште напуштених и изгубљених животиња. Наводи да није обезбеђена адекватна локација који су се појављивали као објашњење за чињеницу да зоохигијенска служба није организована вероватно се односе на локацију за изградњу прихватилишта за напуштене животиње. Аргумент да је организовање зоохигијенске службе економски неисплативо за јединицу локалне самоуправе је погрешан утолико што се ради о законској обавези за локалну самоуправу код које нема места процени да ли је њено извршавање економски исплативо. 
Закон о ветеринарству захтева од јединица локалне самоуправе да организују зохигијенску службу на својој територији, тако да се не може сматрати да је ова обавеза извршена ангажовањем „правних лица чије седиште није на територији јединице локалне самоуправе“ за обављање ових послова. Уредба о начину и условима за обављање комуналних делатности[footnoteRef:8], у делу у коме нормира минималне услове које морају да испуне вршиоци комуналних делатности за отпочињање обављања комуналне делатности зоохигијене, прописује да подносилац захтева за проверу испуњености услова за отпочињање обављања комуналне делатности зоохигијене на територији јединице локалне самоуправе, уз захтев доставља и: доказ о власништву прихватилишта за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе или уговор о збрињавању ухваћених, напуштених и изгубљених животиња са прихватилиштем за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе. Из тога произилази да би поверавање послова зоохигијене вршиоцима комуналне делатности чије седиште није на територији јединице локалне самоуправе оправдано само уколико вршилац комуналне делатности испуњава услове наведене Уредбом, што у пракси по правилу није случај.  [8:  "Сл. гласник РС", бр. 13/2018 и 66/2018] 


Табела која показује којим организацијама су локалне самоуправе најчешће поверавале послове зоохигијене у периоду 2005-20017. године
	Назив
	„Авенија МБ“ Београд
	„Авенија МБ“ Ново Село
	ЈКП „Чистоћа“ Крагујевац
	КЈП „Ђунис“ Уб
	КЈП „Услуге“ Ћуприја
	ЈКП „Наш дом“ Пожега
	ЈКП „Крушевац“ Крушевац

	ЈЛС
	29
	15
	15
	11
	9
	8
	6



Подаци прикупљени анкетом показују да је више од 40 локалних самоуправа у наведеном периоду користило услуге предузетничке радње „Авенија“ МБ“ ради обављања послова зоохигијене и смештаја ухваћених животиња у њихово прихватилиште[footnoteRef:9]. Такође, подаци показују да је Авенија МБ“ имала закључен уговор о обављању послова зоохигијене са 23 јединице локалне самоуправе у 2015. години, 31 јединицом локалне самоуправе у 2016. години и 38 јединица локалне самоуправе у 2017. години. При чему треба имати на уму да је основано претпоставити како је број оваквих уговора вероватно већи, будући да Заштитнику грађана нису доступни подаци из 27 локалних самоуправа које нису доставиле попуњену анкету. Постављају се питања да ли је „Авенија МБ“ у могућности да ефикасно организује старање и бригу за све напуштене животиње које су смештене у њеном прихватилишту у складу са законским одредбама и стандардима, имајући у виду да је број закључених уговора са локалним самоуправама, као и да ли су капацитети прихватилишта заиста довољни за прихват толико ухваћених животиња.  [9:  Овде је потребно напоменути да су у питању две различите предузетничке радње које носе исто пословно име, „Авенија МБ“ Ново Село и „Авенија МБ“ Београд, али да су, према подацима који су доступни Заштитнику грађана, у питању повезана лица.] 


ПРЕПОРУКЕ ЗАШТИТНИКА ГРАЂАНА

Јединице локалне самоуправе су дужне да на својој територији организују зоохигијенске службе и организују обављање делатности зоохигијене у складу са законским прописима.
Министарство пољопривреде, шумарства и водопривреде – Управа за ветерину извршиће надзор над радом јединица локалне самоуправе у погледу извршавања обавезе организације зоохигијенске службе и обављања ове делатности, а нарочито околност да ли ангажована правна лица, односно предузетници испуњавају све законом прописане услове у погледу кадрова и смештајних капацитете за обављање зоохигијенске службе на подручју више јединица локалне самоуправе.  
Јединице локалне самоуправе дужне су да обезбеде довољан број запослених у својим службама зоохигијене у циљу стручног и ефикасног обављања ових послова.
Министарство пољопривреде, шумарства и водопривреде ће размотрити предлагање измена законских прописа којима би се предвиделе казне за непоштовање одредби о организовању зоохигијенске службе и обављања комуналне делатности зоохигије




ОБЈЕКТИ ЗА СМЕШТАЈ ЛЕШЕВА ЖИВОТИЊА И ЊИХОВИХ ОСТАТАКА И ПРИХВАТИЛИШТА ЗА НАПУШТЕНЕ ЖИВОТИЊЕ

Захваљујући поменутој законској реформи, локална самоуправа је обавезна да се стара о добробити напуштених и изгубљених паса и мачака које ухвати на својој територији. Старање о њиховој добробити подразумева и обезбеђење одговарајућег смештаја - орган јединице локалне самоуправе дужан је да обезбеди прихватилиште ако на својој територији има напуштених животиња. Ова обавеза је постављена условно, односно њено извршење зависи од тога да ли на територији локане самоуправе има напуштених и изгубљених животиња.[footnoteRef:10] Осим прихватилишта, јединице локалне самоуправе су дужне да обезбеде још једну врсту објекта на својој територији –објекат за сакупљање лешева животиња.  [10:  У реалности, одговор на ово питање је по правилу позитиван, због чега су готово све јединице локалне самоуправе у републици Србији обавезне да испуне обавезу да обезбеде прихватилиште. ] 

Резултати спроведене анкете показују да је ситуација најтежа када су у питању обавезе обезбеђивања објеката за смештај животиња и њихових остатака, које су предвиђене чланом 46. Закона о ветеринарству и чланом 66. Закона о добробити животиња. Објекат за сакупљање лешева животиња је обезбедило само 19 јединица локалне самоуправе, док њих 96 то није учинило.
Разлози који су наведени као узрок за непоштовање ове обавезе у суштини су слични онима који се односе на непостојање зоохигијенске службе: 
· недостатак финансијских средстава и кадровских капацитета; 
· мали број угинулих животиња; 
· проблем налажења локације за објекат и израде пројекта; 
· став да нема потребе мењати већ успостављену праксу; 
· забрана запошљавања; 
· нерешени имовинско-правни односи везани за локацију на којој је планирана изградња објекта и слично. 
· поједине локалне самоуправе су истакле да су покушале да се удруже како би реализовале регионални пројекат којим би се решио овај проблем, али да у томе нису имале успеха. 
Локалне самоуправе које нису обезбедиле објекат за сакупљање лешева животиња су питање уклањања њихових остатака решавале на разнолике начине: 
· ангажовањем јавних комуналних предузећа
· копањем јама – гробница на територији општине или на градској депонији
· одвожењем животињских остатака у „Протеинку“ Сомбор
· поверавањем ових послова другим лицима (ВУ „Напредак“ Ћуприја, „Авенија МБ“ Београд, локалним ветеринарским станицама)
· поверавањем угинулих животиња СРП "Увац" који их одвози у хранилиште за белоглаве супове
· привременим одлагањем и чувањем отпада животињског порекла у хладњачи/контејнеру до одношења на прераду и уништавање у кафилерији
· привременим смештајем у расхладне уређаје до транспорта у објекте за спаљивање
· закопавањем на приватним имањима уз сагласност власника[footnoteRef:11] [11:  Поједине локалне самоуправе су у свом одговору једноставно констатовале да нису успеле да реше овај проблем.] 

Јасно је да је највећи проблем заједнички за сва наведена поступања локалних самоуправа чињеница да се њима директно заобилази законска процедура за поступање са животињским остацима. Законодавац је тражио изградњу објекта за сакупљање лешева животиња са јасним циљем – како би се његовом употребом у поступку уклањања животињских остатака смањио ризик по друге животиње, људе или животну средину. Локалне самоуправе, делом из финансијских разлога, делом због невољности да се мењају већ успостављене и уходане процедуре, у великом броју избегавају да приступе изградњи и коришћењу овог објекта. Остављајући по страни чињеницу да је у питању њихова законска обавеза, те да не би требало ни да се упуштамо у дебату да ли је овакво поступање оправдано или не, поставља се питање да ли су краткорочна уштеда финансијских средстава и/или веровање у самодовољност већ успостављених процедура довољан разлог да се ризикују интереси заштите здравља и безбедности становништва, као и биљног и животињског света на територији републике. 
Статистика је тек нешто мало боља када је у питању обезбеђивање прихватилишта за напуштене животиње. Регистровано прихватилиште на својој територији је пријавила 31 јединица локалне самоуправе, док на територији 82 јединице локалне самоуправе не постоји  прихватилиште за напуштене животиње. Од 82 јединице локалне самоуправе које немају прихватилиште на својој територији, само 40 је навело да предузима мере у циљу изградње прихватилишта, док се 36 изјаснило да не ради на томе[footnoteRef:12].  [12:  Преостале јединице локалне самоуправе су пропустиле да се изјасне на ово питање у упитнику.] 

Прикупљени подаци су показали да је постојање прихватилишта на територији јединице локалне самоуправе озбиљан индикатор да је иста организовала и зоохигијенску службу.  И обрнуто, одсуство прихватилишта наговештава да за територију јединице локалне самоуправе није организована ни зоохигијенска служба. Укупно 32 локалне самоуправе су пријавиле да имају и прихватилиште и службу зоохигијене, док само две имају прихватилиште, али не и зоохигијенску службу. С друге стране, 17 локалних самоуправа које су организовале зоохигијенску службу немају прихватилиште, док 64 нису испуниле ни једну од ове две обавезе.

Табела која показује однос између постојања прихватилишта и постојања службе зоохигијене на територији јединица локалне самоуправе
	Прихватилиште/зоохигијенска служба
	Да/Да
	Да/Не
	Не/Да
	Не/Не

	Број општина
	32
	2
	17
	64



ПРЕПОРУКЕ ЗАШТИТНИКА ГРАЂАНА

Јединице локалне самоуправе које то још увек нису учиниле дужне су да на својој територији обезбеде објекте за смештај животиња и њихових остатака.
Јединице локалне самоуправе које то још увек нису учиниле дужне су да обезбеде Прихватилиште за напуштене животиње на својој територији или на територији неке од суседних јединица локалне самоуправе, ради заједничког коришћења.
Министарство пољопривреде, шумарства и водопривреде – Управа за ветерину би требало да изврши свеобухватни надзор ради провере да ли су јединице локалне самоуправе извршиле своје обавезе да обезбеде објекат за смештај животиња и њихових остатака и прихватилиште за напуштене животиње, и да у случајевима утврђених пропуста, наложи јединицама локалне самоуправе предузимање одговарајућим мера.
Министарство пољопривреде, шумарства и водопривреде је дужно да редовно проверава да ли постојећи објекти за смештај животиња и њихових остатака испуњавају услове за рад. 

















ПРОБЛЕМ ФИНАНСИРАЊА ДЕЛАТНОСТИ ЗООХИГИЈЕНЕ И ТРОШКОВА НАКНАДЕ ШТЕТЕ ПРИЧИЊЕНЕ НАПАДОМ ЖИВОТИЊА

Нажалост, многе локалне самоуправе нису редовно водиле евиденцију о новчаним издацима који се односе на бригу и старање о животињама и исплаћене накнаде за штету коју су проузроковале напуштене и изгубљене животиње. Стога није било могуће извршити детаљнију статистичку анализу прикупљених података. Међутим, на основу података који су достављени Заштитнику грађана, јасно је да у свим јединицама локалне самоуправе у Републици Србији постоји проблем везан за појаву напуштених и изгубљених животиња и организовања бриге и старања о њима, у мањој или већој мери[footnoteRef:13]. Разлика је једино у томе на који начин се оне суочавају са овим проблемом, да ли при том поштују своје законске обавезе, колики износ средстава из општинског буџета издвајају за ту намену и да ли су успели да остваре зацртане циљеве на овом пољу (што се најлакше може проверити упоређивањем новчаних износа које су локалне самоуправе потрошиле на плаћање накнаде штете изазване нападом напуштених и изгубљених животиња у претходном периоду). На основу наведених критеријума, јединице локалне самоуправе бисмо могли разврстати у четири категорије: [13:  Само су општине Црна Трава и Трговиште у својим одговорима истакле да су размере овог проблема на њиховој територији занемарљиве.] 

· Јединице локалне самоуправе које су организовале прихватилиште и/или зоохигијенску службу на својој територији, издвајају знатна финансијска средства у циљу решавања проблема напуштених и изгубљених животиња, као резултат тога плаћају мање износе накнаде штете грађанима на годишњем нивоу (на основу података из анкете смо могли десет локалних самоуправа да сврстамо у ову групу)
· Јединице локалне самоуправе које су организовале прихватилиште и/или зоохигијенску службу на својој територији, издвајају велика финансијска средства у циљу решавања проблема напуштених и изгубљених животиња, али и поред тога плаћају високе износе накнаде штете грађанима на годишњем нивоу (на основу података из анкете смо могли 14 локалних самоуправа да сврстамо у ову групу)
· Јединице локалне самоуправе које нису организовале прихватилиште на својој територији, издвајају мања финансијска средства у циљу решавања проблема напуштених и изгубљених животиња, али ипак плаћају мање износе накнаде штете грађанима на годишњем нивоу (на основу података из анкете смо могли 48 локалних самоуправа да сврстамо у ову групу)
· Јединице локалне самоуправе које нису организовале прихватилиште на својој територији, издвајају мања финансијска средства у циљу решавања проблема напуштених и изгубљених животиња, као резултат тога плаћају високе износе накнаде штете грађанима на годишњем нивоу (на основу података из анкете смо могли 11 локалних самоуправа да сврстамо у ову групу)
На основу наведеног могу се закључити две ствари. Прва, да је законодавна реформа из 2005-2009. године у великој мери остала мртво слово на папиру, барем када је у питању примена прописа о статусу напуштених и изгубљених паса и мачака.  Друго, да чак ни када се стриктно придржавамо законских прописа немамо гаранција да ће то довести до жељених резултата. Наиме, статистика показује да испуњавање законских обавеза (доношење програма контроле и смањења популације напуштених паса и мачака, организовање зоохигијенске службе, обезбеђивање прихватилишта) не гарантује да ће на територији предметне локалне самоуправе проблем напуштених и изгубљених паса и мачака бити решен, да ће ових животиња бити мање на улицама у насељеним местима и да ће исплаћени износи на име накнаде штете бити нижи. Има случајева у којима је такав успех постигнут, али исто тако има довољно примера из којих се види да поступање у складу са законским одредбама није довело до побољшања ситуације на терену. Такође, бројни су примери у којима локалне самоуправе не примењују или само делимично примењују предметне норме, без видљивих штетних последица по њихов буџет. Све наведено указује  на евентуалну потребу измене постојећег нормативног оквира у циљу успостављања ефикаснијег система којим би се остварила жељена сврха ове реформе, а то је адекватно и хумано решавање проблема напуштених и изгубљених животиња.  

ПРЕПОРУКЕ ЗАШТИТНИКА ГРАЂАНА

Јединице локалне самоуправе су, како би биле у прилици да што успешније планирају своје буџете и ради обезбеђивања прецизне обраде статистичких података, обавезне да успоставе и уредно воде евиденцију о новчаним издацима за организовање комуналне делатности зоохигијене и исплаћеним накнадама за штету коју су проузроковале напуштене и изгубљене животиње.














ОСТАЛА  ЗАПАЖАЊА

Анализом документације достављене уз извештаје локалних самоуправа, а првенствено увидом у уговоре о поверавању обављања комуналне делатности зоохигијене које су локалне самоуправе закључивале са привредним друштвима и предузетницима регистрованим за обављање ове делатности, Заштитник грађана је уочио да су одредбама ових уговора вршиоци комуналне делатности често преузимали на себе обавезу да поред комуналне делатности зоохигијене обављају и одређене делатности које се убрајају у ветеринарске. Најчешће су у питању вакцинација ухваћених животиња, стерилизација, постоперативни третман стерилисаних јединки, дехелминтизација, обележавање животиња и хумана еутаназија заражених животиња и животиња опасних по околину.
Оваква пракса је вероватно последица дужности која је поверена јединицама локалне самоуправе чланом 66. Закона о добробити животиња, према коме су органи јединица локалне самоуправе обавезани да напуштеним и изгубљеним животињама које су болесне или повређене обезбеде одговарајућу ветеринарску помоћ, а да за неизлечиво болесне или повређене животиње обезбеде лишавање живота у складу са овим законом. Када су обављање комуналне делатности зоохигијене поверавале уговором другим вршиоцима, локалним самоуправама је очигледно било погодније да преко истих субјеката обезбеде и извршавање своје обавезе из члана 66. Закона о добробити животиња. Међутим, код поверавања обављања ветеринарске делатности увек треба имати на уму да су Законом о ветеринарству таксативно набројане активности које спадају у ветеринарску делатност и да ветеринарском делатношћу може да се бави правно лице и предузетник који је регистрован у Регистар привредних субјеката и који је уписан у Регистар правних лица и предузетника за обављање ветеринарске делатности који води надлежно министарство. Такво правно лице и предузетник, сходно закону, могу да се оснују само као ветеринарске организације, односно као ветеринарска амбуланта, ветеринарска станица, ветеринарска апотека, центар за репродукцију животиња и вештачко осемењавање, центар за складиштење и дистрибуцију семена за вештачко осемењавање и лабораторија. Друштва и предузетници који не испуњавају наведене услове нису овлашћени да се баве ветеринарском делатношћу.[footnoteRef:14] Проблем је што су јединице локалне самоуправе у пракси у појединим случајевима поверавале обављање наведених ветеринарских делатности предузетницима и правним лицима који нису били регистровани за њихово обављање.[footnoteRef:15] Овакву праксу је у наредном периоду неопходно променити, било путем поверавања обављања ветеринарских делатности везаних за ухваћене животиње ветеринарским организацијама, било поверавањем истих вршиоцима комуналне делатности зоохигијене који су истовремено регистровани и за обављање ветеринарске делатности која је предмет уговора. [14:  Поједине послове из оквира ветеринарске делатности могу да обављају ветеринарски специјалистички завод, ветеринарски институт, Национална референтна лабораторија за нарочито опасне заразне болести са листе OIE и високошколске установе и високошколске јединице, које се баве образовањем ветеринара, у складу са Законом о ветеринарству.]  [15:  Овде треба посебно имати на уму да чак ни чињеница да одређена организација може бити регистрована и испуњавати услове за обављање само појединих ветеринарских делатности, док за неке друге не испуњава услове и не би смела да преузима обавезу њиховог вршења.] 

Чланом 61. Закона о добробити животиња прописано је да лица која раде са животињама у прихватилиштима морају бити обучена за добробит животиња. Правилником о условима које морају да испуњавају прихватилишта и пансиони за животиње[footnoteRef:16] предвиђено је да се обука о добробити животиња врши у складу са Програмом обуке о добробити животиња у пансионима, односно у прихватилиштима. Спровођење Програма обуке о добробити животиња поверено је у надлежност Министарству пољопривреде, шумарства и водопривреде (као министарству надлежном за послове ветеринарства). Друго правно или физичко лице може спроводити ову обуку само по одобреном програму обуке о добробити животиња од стране министарства и дужно је да садржај програма обуке о добробити животиња достави министарству. Сваки одобрени програм обуке треба да има јединствени број који се уписује у евиденцију одобрених програма обуке коју води министарство.  [16:  "Сл. гласник РС", бр. 13/2018] 

Приликом спровођења контроле над радом органа локалне самоуправе по притужбама на њихов рад због непридржавања одредби Закона о добробити животиња и Закона о ветеринарству, Заштитник грађана је установио да поједине локалне самоуправе приликом спровођења јавне набавке услуга зоохигијене не врше детаљну проверу да ли пријављени кандидати имају запослене који су прошли обуку о добробити животиња, што је за последицу имало да је вршење ове комуналне делатности било поверавано правним лицима и предузетницима који су достављали неважеће потврде о спроведеној обуци, односно потврде које су издавале организације које нису овлашћене да спроводе ову врсту обуке. Заштитник грађана је из достављене документације уочио да је о овом проблему обавештено и Министарство пољопривреде, шумарства и водопривреде – Управа за ветерину, али још увек нема информација да ли је покретан поступак надзора над радом локалних самоуправа или правних лица која издају неважеће потврде о обуци о добробити животиња. 
Такође, на сајту Министарства пољопривреде, шумарства и водопривреде не постоји Регистар превозника животиња, што је обавеза која је поверена министарству чл. 22-23. Закона о добробити животиња. То отвара питање на који начин се у пракси стиче статус превозника животиња, будући да према закону превоз животиња могу обављати само лица која су уписана у Регистар превозника животиња и која су од стране министарства овлашћена за шревоз животиња. 






ПРЕПОРУКЕ ЗАШТИТНИКА ГРАЂАНА

У случајевима када уговором поверавају вршиоцима комуналне делатности да поред послова зоохигијене обављају и ветеринарску делатност, јединице локалне самоуправе су дужне да с посебном пажњом проверавају да ли вршиоци комуналне делатности имају дозволу за обављање конкретне ветеринарске делатности.
Министарство пољопривреде, шумарства и водопривреде – Управа за ветерину ће приликом вршења надзора водити рачуна да ли вршиоци комуналне делатности зоохигијене обављају и ветеринарску делатност и да ли су регистровани за обављање те делатности.
Јединице локалне самоуправе су дужне да посебно пазе да обављање послова зоохигијене не поверавају вршиоцима комуналне делатности који немају запослене који су прошли обуку за поступање са животињама.
Министарство пољопривреде, шумарства и водопривреде – Управа за ветерину ће приликом надзора над радом субјеката који обављају комуналну делатност обавезно проверавати да ли исти имају запослене који су прошли обуку за поступање са животињама.
Министарство пољопривреде, шумарства и водопривреде је дужно да спроведе едукацију путем програма и предавања како би се код доносилаца одлука подигао ниво свести о значају бриге о добробити животиња.
Министарство пољопривреде, шумарства и водопривреде је обавезно да успостави и учини доступним јавности Регистар возила за превоз животиња.

